Ngaˬ li gheh yaw gahˇ meh Lawˬgahˇ-aˬ, tsawˇ gahˇ ahˇ-awˇ nui noeˬ doˆ-eu miˇ neh sahˬ phaˬ qawꞈ aˬ yawꞈ-ahˇ khuˇ khuˇ-ehˇ ghaˬ ghoe-eu uˬ taꞈ, sahˬ phaˬ-ahˇ nui noeˬ nui duˇ biꞈ-eu ghaˬ lehˇ qawꞈ sawˇ htaˬ-euˬ meh jeˇ.
Lawˬgahˇ aˬ yawꞈ zawˇ gaˬ-eu, Gahˇjaˬ lehˇ myahˇ-euˬ aˬ li htiˬ li jawˇ-eu meh jeˇ. Gahˇjaˬ-aˬ, htiˬ nah htiˬ nah mˬ ciꞈ le ngeh keuˆ ni phu phu lah chah doe chah doe-ehˇ dawˬ deh gha-eu meh jeˇ.
Htiˬ nah-aˬ Gahˇjaˬ phu kha chah luꞈ gaˇ, phu buˬ sehˇ neh iˇ khahˇ khuˇ daˆ-awˇ, aˬ yawꞈ-euˬ aˬ laꞈ nyiˬ laꞈ-ahˇ luꞈ, shuiˇ maˇ byaˆ htiˬ phaw, phyuˇ maˇ byaˆ htiˬ phaw lehˇ ghoˆ haw-awˇ "Phoeˬ dzehˬ-eu hmˬ yuˇ-awˬ Gahˇjaˬ-oˇ" lehˇ ehˇ nehˬ ngeh, Gahˇjaˬ phyuˇ maˇ byaˆ hmˬ yuˇ-awˇ ghoꞈ-iˇ-euˬ meh jeˇ.
Phu buˬ sehˇ qhoeˇ ghaˬ qhoeˇ loꞈ-ehˇ phyuˇ maˇ byaˆ hawˇ-eu shuiˇ maˇ byaˆ ghoˆ haw ghoˆ haw-ehˇ ba la aˇ siˬ-ahˇ neh bi tseˇ keuˆ laꞈ-euˬ qawꞈ, Gahˇjaˬ phyuˇ maˇ byaˆ tehꞈ-ehˇ yuˇ-eu miˇ neh Gahˇ jaˬ-ahˇ dawˇ ga nga lehˇ ehˇ ehˇ-ehˇ uiˇ-eu meh jeˇ.
Htiˬ nah-aˬ, phu buˬ sehˇ Lawˬgahˇ-ahˇ ehˇ nehˬ-eu,"Nawˇ  hteu naˆ naˆ-ehˇ gahˇ gaˇ neh nawˬ li Gahˇjaˬ dawˇ ga ga-eu lehˇ ngaˇ-a. Phyuˇ hawˇ-eu shuiˇ aˬ geu jeˬ phoeˬ dzehˬ-a lehˇ jiˇ maˬ siˬ nya  ni ga nga. Maˬ jah naˇ nawˬ li-ahˇ naˇ haˬ haw-iˇ nawˇ" lehˇ ehˇnehˬ-euˬ meh jeˇ.
Lawˬgahˇ dawˬ qhoeˇ dawˬ ya gaˬ ngeh  iˇ khahˇ cehˆ ghoꞈ gheh-awˇ,"Gahˇjaˬ-oˇ, phyuˇ maˇ byaˆ hawˇ-eu shuiˇ maˇ byaˆ aˬ geu jeˬ phoeˬ dzehˬ la" lehˇ naˇ haˬ ngeh, "Shuiˇ phoeˬ dzehˬ miꞈ-aˬ da-oˬ" lehˇ ehˇ qoꞈ nehˬ-eu meh jeˇ. "Phu buˬ sehˇ nyaˇ-eu nawˇ phyuˇ phoeˬ dzehˬ-a lehˇ ehˇ meh jeˇ lawˇ."
Gahˇjaˬ gheh, "Aˬ daˬ-oˇ heu gaˇ laˇ sheˇ, aˬ li bi haw nyaˇ" lehˇ khuˇ-awˇ, aˬyawꞈ yuꞈ-eu kuˆ lawˆ-ahˇ khuˇ uˇ leꞈ-awˇ phyuˇ maˇ byaˆ dawˆ ahˇ htaˬ-euˬ bahˬ keuˆ keuˆ zaˬ htiˬ siˬ phah-awˇ bi haw ngeh phyuˇ maˆ byaˆ htiˬ byah ni ahˇ gaˇ ya mawˇ-euˬ miˇ neh  aˬ yawꞈ-euˬ aˬ da zahˬ leˇ-euˬ meh jeˇ.
Gahˇjaˬ ehˇ-eu, "Phu buˬ sehˇ yawˬ nah na luꞈ phyuˇ hawˇ-eu shuiˇ maˇ byaˆ ghoˆ haw ghoˆ haw-ehˇ aˬ li-ahˇ bi tseˇ laꞈ-eu meh. Aˬ li yawˬ nah na luꞈ phyuˇ maˇ byaˆ tehꞈ-ahˇ yuˇ-eu miˇ neh aˬ li-ahˇ dawˇ ga lehˇ ehˇ ehˇ-ehˇ tsawˇ mawˬ deuˬ nehˬ-ehˇ uiˇ uiˇ-ehˇ jawˇ yaꞈ-eu meh" lehˇ ehˇ nehˬ-euˬ meh jeˇ.
Gahˇjaˬ aˬ yawꞈ -euˬ aˬ da-ahˇ ehˇ nehˬ-eu,"Phu buˬ sehˇ phyuˇ ghoˆ haw dahˬ beh ngeh nah shuiˇ maˇ byaˆ yuˇ lawˬ nmˇ-aˬ yaw nah yawˬ maˬ phaˇ ghoˆ haw pheuˬ-aˇ. Hteu miˇ neh maˬ siˬ nya-eu geuꞈ-awˇ phyuˇ maˇ byaˆ yuˇ-eu baˬ da neh iˬ nah bahˬ keuˆ byah laˇ-euˬ meh" lehˇ ehˇ nehˬ ngeh, Lawˬgahˇ -aˬ "Oˇ ngaˬ li yaw gahˇ law hawˇ ngaˬ" lehˇ noeˬ leˇ-eu meh jeˇ.